Simon Emil Ammitzbøll (RV), 2007-04-11:
Jeg skal allerede indledningsvis starte med at afsløre, at Det Radikale Venstre selvfølgelig også bakker op om det her forslag.
Det er vel meget naturligt, eftersom det ligger i forlængelse af de satspuljeforhandlinger, som seks partier jo faktisk har haft, selv om det, når man nu har lyttet til debatten her i dag, godt kunne lyde, som om der ikke havde været de her forudgående drøftelser, men det må det enkelte parti jo selv om.
Ungdomssanktionen blev oprindelig indført, fordi man gerne ville have et ordentligt alternativ til straf, og man også gerne ville give en chance til de unge for at komme videre frem i livet på en god måde i stedet for at skulle ind i det almindelige straffesystem.
Jeg tror, alle kan være enige om, at ungdomssanktionen foreløbig ikke har fungeret optimalt, og det er så derfor, at de seks partier har sat sig sammen og har prøvet at komme med nogle småjusteringer.
Det er tre fornuftige tiltag, der er kommet her.
De to af dem handler primært om den måde, ungdomssanktionen fungerer på.
Det første handler om, at der skal være en bedre sammenhæng mellem de tre faser i ungdomssanktionen, hvorfor man foreslår, at der skal være en fast koordinator, der er tilknyttet den unge, og som sørger for, at der er en rød tråd igennem hele forløbet.
Det er jo en anerkendelse af, at der tidligere har været for mange skift og for meget uro omkring, hvilke personer den unge skulle have, eller som skulle stå for kontakten til den unge, og det prøver vi så at rette op på med den her faste koordinator.
Det har vi store forhåbninger til fra radikal side kan være med til at forbedre ungdomssanktionen.
Det andet punkt er, at der skal være nogle bedre handleplaner, som skal være mere målrettede og sørge for, at selve ungdomssanktionen ikke ligesom bare ender med at glide ud, og at der ikke bliver taget ordentligt fat, når ungdomssanktionen egentlig er forbi.
Det er de to punkter, der primært handler om selve ungdomssanktionen.
Endelig gives der jo med det her forslag også mulighed for at undersøge barnets eller den unge persons opholdsrum på de sikrede afdelinger.
Det er et punkt, som Det Radikale Venstre har haft større overvejelser omkring end de to andre så at sige, men vi er kommet frem til, at vi gerne vil støtte det her punkt, også på grund af at der jo er kommet en del klager fra personale og en del bekymring for, om man kunne opretholde sikkerheden både for personalet og også for de andre unge, som opholdt sig på de sikrede institutioner.
Vi synes, man er landet på en meget fornuftig model, hvor der ikke fuldstændig er tale om visiteringsforhold, som der vil være i fængslet eller lignende, men hvor der er en mulighed for alligevel at kontrollere både den unge og den unges person for, om der eventuelt er ting, der kan blive taget med ind, der kunne være til fare for sikkerheden og for andre på institutionen.
Endelig to småting til sidst.
Jeg skal bare med glæde notere, at Socialministeriet har taget de høringssvar alvorligt, som har påpeget, at også folk med lav IQ skal have en særlig opmærksomhed på lige linje med folk med psykiske problemer eller misbrugsproblemer.
Det synes vi er rigtig godt, og til sidst kan jeg med hensyn til dem, som er for utålmodige med at få lavet ungdomssanktionen om allerede nu, godt forstå, at der kan være den utålmodighed, men det er jo sådan, at vi har aftalt, at vi venter på, at Justitsministeriets forskningsenhed kommer med sin undersøgelse, sådan at vi derefter kan lave en evaluering af ungdomssanktionen og måske få en endnu bedre ungdomssanktion eller noget helt andet.
Men jeg går ud fra, at alle seks forligspartier venter på de resultater.